**Kasācijas sūdzības iesniegšanas termiņš apsūdzētā aizstāvim**

**Latvijas Republikas Senāta**

**Krimināllietu departamenta**

**senatores**

**2019.gada 20.marta**

**LĒMUMS**

**Lieta Nr. 11094105415, S****KK-269/2019**

[ECLI:LV:AT:2019:0320.11094105415.4.L](https://manas.tiesas.lv/eTiesasMvc/eclinolemumi/ECLI%3ALV%3AAT%3A2019%3A0320.11094105415.4.L)

Augstākās tiesas senatore Anita Nusberga izskatīja rakstveida procesā apsūdzētā [pers. A] aizstāvja Andreja Studenta sūdzību par Rīgas apgabaltiesas 2019.gada 5.februāra lēmumu.

**Aprakstošā daļa**

[1] Ar Rīgas pilsētas Vidzemes priekšpilsētas tiesas 2018.gada 25.aprīļa spriedumu

[pers. A], personas kods [..],

atzīts par vainīgu Krimināllikuma 185.panta pirmajā daļā paredzētajā noziedzīgajā nodarījumā un sodīts ar brīvības atņemšanu uz 4 mēnešiem.

Saskaņā ar Krimināllikuma 55.pantu brīvības atņemšanas sods noteikts nosacīti ar pārbaudes laiku uz 6 mēnešiem.

[2] Par Rīgas pilsētas Vidzemes priekšpilsētas tiesas 2018.gada 25.aprīļa spriedumu apelācijas sūdzību iesniedza apsūdzētā [pers. A] aizstāvis U. Lapiņš.

[3] Ar Rīgas apgabaltiesas 2018.gada 28.novembra lēmumu pirmās instances tiesas spriedums atstāts negrozīts.

2018.gada 28.novembrī apelācijas instances tiesa pasludināja saīsināto lēmumu.

Pilna lēmuma pieejamības diena tika noteikta 2018.gada 12.decembris. Saskaņā ar Kriminālprocesa likuma 568.panta trešo daļu pilna lēmuma pieejamības sastādīšana tika atlikta, un pilna sprieduma pieejamības diena tika noteikta 2019.gada 17.janvāris.

Apsūdzētajam [pers. A] apelācijas instances tiesas pilna lēmuma tulkojums izsniegts 2019.gada 22.janvārī.

[4] 2019.gada 8.janvārī Rīgas apgabaltiesā saņemts [pers. A] iesniegums, ar kuru apelācijas instances tiesai paziņots, ka turpmāk [pers. A] aizstāvību veiks advokāts A. Students. Iesniegumam pievienots zvērināta advokāta palīga A. Studenta 2019.gada 8.janvāra orderis Nr. 75136 par aizstāvības nodrošināšanu [pers. A] Rīgas apgabaltiesā kriminālprocesā Nr. 11094105415.

[5] Par Rīgas apgabaltiesas 2018.gada 28.novembra lēmumu apsūdzētā [pers. A] aizstāvis A.Students 2019.gada 1.februārī iesniedzis kasācijas sūdzību.

[6] Ar Rīgas apgabaltiesas tiesneses 2019.gada 5.febuāra lēmumu atteikts pieņemt aizstāvja A. Studenta kasācijas sūdzību, jo sūdzība iesniegta pēc Kriminālprocesa likuma 570.panta pirmajā daļā noteiktā termiņa.

[7] Par Rīgas apgabaltiesas tiesneses 2019.gada 5.febuāra lēmumu apsūdzētā [pers. A] aizstāvis A. Students iesniedzis sūdzību, kurā norāda, ka minētais lēmums ir nepamatots. Apelācijas instances tiesas lēmuma tulkojumu apsūdzētais [pers. A] saņēmis 2019.gada 22.janvārī. Atbilstoši Kriminālprocesa likuma 321.1panta pirmajā daļā un 570.panta pirmajā daļā noteiktajam apsūdzētais [pers. A] kasācijas sūdzību varēja iesniegt līdz 2019.gada 1.februārim.

Aizstāvis A. Students sūdzībā norāda, ka viņš kā apsūdzētā [pers. A] aizstāvis kasācijas sūdzību Rīgas apgabaltiesai nosūtījis 2019.gada 1.februārī. Aizstāvis A. Students nebija informēts par apelācijas instances tiesas pilna lēmuma pieejamības dienu, jo vienošanos ar apsūdzēto [pers. A] noslēdza pēc apelācijas instances tiesas lēmuma pieņemšanas. Minēto lēmumu saņēmis no apsūdzētā [pers. A] pēc lēmuma tulkojuma izsniegšanas apsūdzētajam.

Aizstāvis A. Students lūdz atcelt Rīgas apgabaltiesas tiesneses 2019.gada 5.febuāra lēmumu un pieņemt kasācijas sūdzību.

**Motīvu daļa**

[8] Senatore atzīst, ka Rīgas apgabaltiesas tiesneses 2019.gada 5.febuāra lēmums atstājams negrozīts.

Atbilstoši Kriminālprocesa likuma 570.panta pirmajā daļā noteiktajam kasācijas sūdzību iesniedz ne vēlāk kā 10 dienu laikā vai, ja tiesa pagarinājusi pārsūdzības termiņu, ne vēlāk kā 20 dienu laikā pēc dienas, kad kļuvis pieejams pilns tiesas nolēmums. Krimināllikuma 570.panta otrā daļa noteic, ka pēc noteiktā termiņa iesniegto kasācijas sūdzību vai protestu tiesnesis ar lēmumu, ko uzraksta rezolūcijas veidā, atsaka pieņemt, ja vien iesniedzējs nav lūdzis termiņa atjaunošanu.

Atbilstoši Kriminālprocesa likuma 321.1panta pirmajā daļā noteiktajam tiesas sprieduma vai lēmuma, ar kuru tiek pabeigta tiesvedība, pieejamības diena ir diena, kad spriedums vai lēmums vai sprieduma vai lēmuma tulkojums ir saņemams tiesas kancelejā.

No lietas materiāliem redzams, ka Rīgas apgabaltiesas 2018.gada 28.novembra lēmuma pieejamības diena bija noteikta 2019.gada 17.janvāris. Ievērojot Kriminālprocesa likuma 570.panta pirmajā daļā noteikto, kasācijas sūdzības iesniegšanas pēdējā diena bija 2019.gada 28.janvāris, bet apsūdzētajam, ņemot vērā lēmuma tulkojuma pieejamības dienu, – 2019.gada 1.februāris (*1. sējuma 241.-246. lapa, 2. sējuma 7. lapa*). Aizstāvis A. Students kasācijas sūdzību tiesai nosūtījis elektroniskā pasta sūtījumā 2019.gada 1.februārī (*2. sējuma 8. lapa*).

Vienošanos ar apsūdzēto [pers. A] advokāta palīgs A. Students noslēdza 2019.gada 8.janvārī. Sūdzībā nav norādīti objektīvi iemesli, kas liedza aizstāvim A. Studentam, pildot aizstāvja pienākumus, iepazīties ar lietas materiāliem, tostarp noskaidrot apelācijas instances tiesas pilna lēmuma pieejamības dienu, un likumā noteiktajā termiņā iesniegt kasācijas sūdzību. Turklāt aizstāvis A. Students nav lūdzis atjaunot kasācijas sūdzības iesniegšanas termiņu.

Nolēmuma pieejamības datumu apelācijas instances tiesa paziņojusi atbilstoši Kriminālprocesa likuma 568.panta nosacījumiem.

Ievērojot minēto, senatore atzīst, ka apelācijas instances tiesas tiesneses lēmums par atteikumu pieņemt aizstāvja A.Studenta kasācijas sūdzību ir tiesisks un pamatots.

**Rezolutīvā daļa**

Pamatojoties uz Kriminālprocesa likuma 582.panta otro daļu, 585. un 587.pantu, senatore

**nolēma:**

atstāt negrozītu Rīgas apgabaltiesas tiesneses 2019.gada 5.februāra lēmumu par atteikšanos pieņemt aizstāvja Andreja Studenta kasācijas sūdzību.

Lēmums nav pārsūdzams.